# RELACION

# PËR

**PROJEKTVENDIMIN**

**“PËR PROPOZIMIN E PROJEKTLIGJIT**

**“PËR AGJENCINË E MBIKËQYRJES NË SISTEMIN PENITENCIAR”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi i këtij projektvendimi për propozimin e projektligjit është përcaktimi i misionit, statusit, mënyrës së organizimit e të funksionimit të Agjencisë së Mbikëqyrjes në Sistemin Penitenciar, karrierës, si dhe të drejtave, detyrave e përgjegjësive të punonjësit të kësaj Agjencie. Me qëllim zhvillimin e mëtejshëm të kapaciteteve të kësaj Agjencie, forcimin e funksionit të saj në zbatim të parimeve të respektimit të lirive dhe të të drejtave themelore të individit, të transparencës, të kontrollit të brendshëm e të jashtëm civil, funksionimit të plotë të përqasjes proaktive, afrimit më pranë qytetarit dhe aktivizimit të kontrollit civil ndaj Drejtorisë së Përgjithshme të Burgjeve, Policisë së Burgjeve dhe institucioneve të ekzekutimit të vendimeve penale, përshtatjes së shërbimit me ndryshimet bashkëkohore të shërbimeve homologe, shtimit të veprimtarive dhe të kompetencave ligjore, instrumenteve, teknikave, formave e metodave ligjore për krijimin e produkteve kundër kriminalitetit. Në ndryshim nga ligji ekzistues, projektligji përafron e balancon ekuilibrat ndërmjet tyre dhe punonjësve me uniformë, duke u dhënë një përqasje tjetër veprimtarisë, funksionimit e organizimit të saj.

Risi në këtë projektligj është edhe integrimi i Drejtorisë së Shërbimit të Provës dhe degëve territoriale të saj si institucione që do të mbikëqyren nga Agjencia.

Objektivat së synohen të arrihen nëpërmjet këtij projektligji janë si më poshtë:

* Zgjeron fushën e misionit nëpërmjet garantimit të zbatimit të ligjit dhe interesave të taksapaguesve shqiptarë, por edhe mbrojtjen e veprimtarisë së mundshme kriminale dhe të kundërligjshme të kryer nga çdo punonjës i strukturave, pavarësisht nga funksioni.
* Zgjeron dukshëm objektin e veprimtarisë së shërbimit, duke përfshirë trajtimin dhe shqyrtimin e ankesave të publikut, ruajtjen e integritetit të punonjësve, si dhe veprimtarinë kërkimore me qëllim dhënien e rekomandimeve dhe të sugjerimeve për përmirësim në aspekte të organizimit dhe funksionimit të strukturave dhe pritshmërisë së publikut në kuadër të rendit e sigurisë në institucionet e ekzekutimit të vendimeve penale.
* Përcakton si kritere thelbësore përzgjedhjen e Drejtorit të Përgjithshëm, karakterin etik, moral, paanësinë politike, pavarësinë nga drejtimi i strukturave që mbikëqyr dhe kontrollon, duke garantuar zbatimin e parimeve të pavarësisë dhe depolitizimin e Agjencisë.
* Përcakton më mirë fushat e veprimit të veprimtarisë informative gjurmuese, inspektuese dhe asaj hetimore, duke i dhënë personelit operacional atributet e Policisë Gjyqësore.
* I kushton vëmendje të veçantë trajtimit e shqyrtimit të ankesave të të burgosurve dhe publikut.
* Zgjeron kompetencat e mbikëqyrjes, një mjet mjaft i dobishëm në përqasjen proaktive të hetimit të korrupsionit dhe shkeljeve të tjera të ligjit.
* Përcakton ndarjen e personelit në tre kategori, personeli operacional, nëpunës civil dhe punonjësit administrativ. Personeli operacional do të jetë përgjegjës për ushtrimin e detyrave funksionale në fushën e veprimtarisë informativo gjurmuese, hetimore dhe inspektuese.
* Përcakton qartë pavarësinë financiare të Agjencisë e në mënyrë taksative, se buxheti i shërbimit është zë më vete në buxhetin e Ministrisë së Drejtësisë. Menaxhimi i buxhetit, si dhe përcaktimi i një fondi të posaçëm në funksion të veprimtarisë informativo-gjurmuese e procedurale penale do të rrisë në mënyrë të ndjeshme performancën dhe bën sa më eficiente punën e shërbimit.
* Ofron garanci duke parashikuar të drejta për punonjësit operacional.
* Ushtron veprimtarinë ndaj të paraburgosurve, dënuarve, anëtarëve të familjes dhe personave të tretë kur cenohet regjimin i institucioneve të ekzekutimit të vendimeve penale.

# VLERËSIMI I PROJEKT AKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Projektligji nuk është planifikuar në programin e përgjithshëm analitik të projektakteve të Këshillit të Ministrave për vitin 2022.

# ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Projektligji paraqet përparësi të dukshme me legjislacionin aktual, pasi konsolidon praktikën e Agjencisë, e cila është duke funksionuar si një mekanizëm për parandalimin dhe goditjen e veprimtarisë së kundërligjshme në radhët e strukturave të Drejtorisë së Përgjithshme të Burgjeve, Policisë së Burgjeve dhe Shërbimit të Provës.

Nëpërmjet këtij projektligji kërkohet një reformim:

* + duke u thelluar e u konturuar si strukturë e veçantë e Ministrisë së Drejtësisë, në varësi të drejtpërdrejtë të ministrit, e cila ka kompetenca informative gjurmuese, inspektuese dhe hetimore proceduriale;
	+ duke e transformuar Shërbimin drejt një modeli më demokratik, si në aspektin e misionit, ashtu edhe në atë të detyrave funksionale, përgjegjësive, strukturës dhe personelit, duke marrë njëkohësisht edhe atributet e Policisë Gjyqësore;
	+ duke bërë që ky shërbim të funksionojë si një mekanizëm për parandalimin dhe goditjen e veprimtarisë së kundërligjshme në strukturën e Drejtorisë së Përgjithshme të Burgjeve, Policisë së Burgjeve dhe institucioneve të ekzekutimit të vendimeve penale. Gjithashtu, Agjencia do të ushtrojë veprimtarinë ndaj të paraburgosurve, dënuarve dhe anëtarëve të familjes apo personave të tretë që cenojnë regjimin e strukturave;

Projektligji paraqitet si risi për t’iu përshtatur kërkesave të kohës dhe disa parimeve mbi bazën e të cilave operojnë sot agjencitë e zbatimit të ligjit në fushën e parandalimit, zbulimit, hetimit të veprave penale, si dhe i shkeljeve të ligjit, të kryera nga punonjësit e strukturave gjatë ushtrimit të detyrës dhe për shkak të saj, si dhe kontrollit të zbatimit të dispozitave të ligjit në fushën e të drejtave dhe trajtimit të të dënuarve me burgim dhe të paraburgosurve.

# VLERËSIMI I LIGJSHMËRISË, KUSHTETUTSHMËRISË HARMONIZIMI ME LEGJISLACIONIN NË FUQI VENDAS E NDËRKOMBËTAR

Projekt ligji i propozuar mbështetet në pikën 1, të nenit 78 dhe 83, të Kushtetutës së Republikës së Shqipërisë. Projektligji është në përputhje me rendin e brendshëm juridik. Në përputhje me nenin 26, të ligjit nr.9000, datë 30.01.2003, “Për organizimin dhe funksionimin e Këshillit të Ministrave”, ministri i Drejtësisë është autoriteti i deleguar për propozimin e këtij projektligji. Ndaj edhe nisma e propozuar paraqitet si një iniciativë për shqyrtim e miratim nga Këshilli i Ministrave, në mbështetje të neneve 78 dhe 83, pika 1të Kushtetutës.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE***

Projektligji nuk synon përafrimin me *acquis communautaire* .

# PËRMBLEDHJE SHPJEGUESE E PËRMBAJTJES SË PROJEKTAKTIT

Fryma e riorganizimit të shërbimit synon përqasjen e një impakti më të madh te të paraburgosurit, të dënuarit dhe publiku si dhe për të rritur besimin e tyre, ankesat do të trajtohen në mënyrë të drejtë dhe me objektivitet. Gjithashtu duke i kushtuar vëmendje të veçantë parandalimit të kundër ligjshmërisë dhe hetimit të tyre.

Projektligji përbëhet nga 7 (shtatë) krerë dhe në mënyrë më të detajuar, trajtohet, si më poshtë vijon:

**Në kreun I, “Dispozita të përgjithshme”,** parashikohen rregullat e përgjithshme mbi objektin, fushën e veprimtarisë, përkufizimet, misionin, objektin e veprimtarisë dhe parimet e ushtrimit të veprimtarisë së Agjencisë. Fusha e veprimtarisë së Agjencisë së Mbikëqyrjes në Sistemin Penitenciar është parandalimi, zbulimi, dokumentimi dhe hetimi paraprak i veprimtarisë kriminale të kryer nga punonjës të administratës së burgjeve, policisë së burgjeve, Institucioneve të Ekzekutimit të Vendimeve Penale, Shërbimit të Provës, të paraburgosurve, të dënuarve dhe anëtarëve të familjes apo personave të tretë dhe për çështje që lidhen me sigurinë në burgje.

Objekti i veprimtarisë së Agjencisë është:

1. parandalimi, zbulimi dhe hetimi i veprave penale të kryera nga punonjësit e strukturave, të paraburgosurit, dënuarit dhe anëtarët e familjes apo personat e tretë që cenojnë regjimin e strukturave;
2. kontrolli i dokumenteve, evidencave, informacioneve dhe i të dhënave në formë të shkruar ose elektronike në të gjitha zyrat, sekretaritë, kartotekat, rrjetet informatike apo kompjuterike dhe arkivat, që administrohen nga strukturat;
3. inspektimi i strukturave dhe punonjësve të strukturave;

ç) shqyrtimi dhe verifikimi i ankesave ndaj punonjësve të strukturave;

d) verifikimi i punonjësve të Agjencisë për plotësimin e kushteve dhe kritereve të sigurisë për pajisjen me “Certifikatë të Sigurimit të Personelit” sipas legjislacionit në fuqi;

dh) kryerja e analizave dhe dhënia e rekomandimeve të përgjithshme në bazë të verifikimeve dhe hetimeve për çështje të rëndësishme të organizimit e të funksionimit të strukturave në drejtim të sigurisë në sistemin e ekzekutimit të vendimeve penale.

**Në kreun II “Organizimi dhe struktura e Agjencisë”** parashikohet statusi Agjencisë dhe simbolet zyrtare, organizimi, detyrat e Drejtorisë së Përgjithshme, degëve territoriale dhe drejtuesve të tyre, funksionet e Ministrit të Drejtësisë, informimi për vepra penale, përpunimi i të dhënave personale dhe rregullat mbi ruajtjen, administrimin dhe përpunimin e informacionit hetimor ose të klasifikuar. Agjencia është person juridik publik, buxhetor në varësi të Ministrit. Punonjësi operacional i Agjencisë gëzon status të veçantë sipas përcaktimeve të këtij ligji, si dhe legjislacionit në fuqi për trajtimin suplementar të strukturave ligjzbatuese në Republikën e Shqipërisë.

Agjencia e ushtron veprimtarinë e saj në të gjithë territorin e Republikës së Shqipërisë. Ajo organizohet në dy nivele:

1. në nivel qendror, si drejtori e përgjithshme;

b) në nivel vendor, në degë territoriale rajonale.

Drejtimi dhe përfaqësimi sipas organizimit strukturor bëhet në nivel qendror dhe vendor, respektivisht nga:

1. drejtori i përgjithshëm;
2. drejtuesi i degës territoriale.

**Kreu III “Veprimtaria e Agjencisë”** përmban 3 (tre) seksione, ku parashikohen shprehimisht:

**Seksioni I “Veprimtaria infomative gjurmuese”**, ku parashikohet fusha e veprimtarisë informative gjurmuese e Agjencisë, mbledhja, administrimi dhe marrja e të dhënave, kërkimi dhe marrja e të dhënave, informimi për vepra penale, përpunimi i të dhënave personale, ruajtja, administrimi ose përdorimi i informacionit hetimor ose të klasifikuar, arkivi dhe protokolli, bashkëpunimi me shtetasit, si dhe bashkëpunimi me institucionet shtetërore, private apo agjencitë e huaja analoge.

**Seksioni II “Veprimtaria hetimore”**, ku parashikohet se punonjësit e Agjencisë gëzojnë atributet e Policisë Gjyqësore. Personeli operacional, brenda fushës së veprimtarisë së këtij ligji, kryen çdo veprim hetimor me iniciativën e vet ose të urdhëruar apo deleguar nga organi procedues dhe përgjigjet para tij për veprimtarinë e kryer gjatë procedimit penal në përputhje me parashikimet e Kodit të Procedurës Penale.

Në qoftë se nga hetimet paraprake vërtetohet se ekzistojnë elementet e shkeljes disiplinore apo administrative, shkelja i referohet strukturës përgjegjëse për të filluar procedimin disiplinor apo administrativ. Ndërsa nëse gjatë hetimit administrativ të një shkeljeje disiplinore rezulton se një punonjës i strukturave ka kryer një shkelje, që dyshohet se përbën vepër penale, materialet i referohen prokurorisë kompetente.

Nëse gjatë hetimit administrativ të një shkeljeje disiplinore rezulton se një punonjës i strukturave ka kryer një shkelje, që dyshohet se ka element të veprës penale, materialet i referohen prokurorisë kompetente.

**Seksioni III “Veprimtaria inspektuese dhe administrimi i ankesave”**. Një trajtim të veçantë në këtë ligji merr trajtimi i ankesave. Çdo person, përfshirë edhe punonjësin e strukturave, ka të drejtë të paraqesë një ankesë ose informacion për çdo veprim ose mosveprim të punonjësve të strukturave që gjatë ushtrimit të detyrës ose për shkak të saj, mund të përbëjë shkelje të legjislacionit në fuqi ose të rregullave të tjera të detyrueshme për t’u zbatuar prej tyre. Ky seksion ofron një panoramë të qartë të rregullave që duhet të ndiqen për pranimin dhe trajtimin e ankesave ose informacioneve, provueshmërinë gjatë procedurës administrative, përfundimin e hetimit administrativ, inspektimin, ushtrimin e kompetencave dhe veprimtarinë inspektuese, natyrën e inspektimeve, rregulla të posaçme mbi njësinë inspektuese, përfundimet e inspektimit duke përfshirë veprimatrinë analitike dhe studimore.

**Kreu IV “Klasifikimi i personelit dhe marrëdhënia e punës në Agjenci”** ndahet në 6 (gjashtë) seksione, përkatësisht:

**Seksionet I e II** përcaktojnë personelin e Agjencisë dhe pranimin në Agjenci, ku përcaktohen ndarja e personelit në tri kategori, personeli operacional, i cili kryen veprimtari informativo gjurmuese, hetimore dhe inspektuese, nëpunësit civil dhe punonjësit administrativë të strukturave mbështetëse. Pozicionet e punës në Agjenci, me përjashtim të pozicioneve të punës së shërbimit civil dhe punonjësve administrativë, klasifikohen sipas niveleve dhe kompetencës së menaxhimit, si më poshtë:

a) niveli i lartë drejtues, ku përfshihet Drejtori i Përgjithshëm;

b) niveli i mesëm drejtues, ku përfshihet drejtuesi i degës territoriale dhe drejtori i drejtorisë, që përfaqësojnë nivelin e menaxhimit ekzekutiv qendror dhe/ose vendor;

c) niveli i ulët drejtues, ku përfshihen shef sektori, që përfaqëson nivelin bazë të drejtimit dhe veprimin teknik operacional;

ç) niveli ekzekutiv, ku përfshihen specialistët dhe ndihmës specialistët, që përfaqësojnë nivelin bazë të veprimit.

Njëkohësisht, përcaktohen kriteret e emërimit të Drejtorit të Përgjithshëm, kriteret e pranimit në Agjenci, kriteret e posaçme të punësimit, rregulla të veçanta mbi procesin e konkurrimit, shpalljen e rezultateve, verifikimin përfundimtar, emërimin, periudhën e provës, trajnimin, vlerësimin e punës, transferimin dhe komandimin, si dhe pezullimin nga Agjencia.

Ajo që vlen për tu theksuar është se parashikimet e seksionit III, IV dhe V të këtij kreu zbatohet vetëm për punonjësit operacional të Agjencisë.

**Seksioni III** përcakton të drejtat dhe detyrimet e punonjësit operacional të Agjencisë, rregulla mbi mbajtjen e armës dhe mjeteve të përdorimit të forcës e të mbrojtjes, mirëadministrimin e pronës shtetërore dhe kohën e punës, kufizimin e të drejtave politike dhe i së drejtës të grevës, etikën dhe ndalimin e veprimtarisë jashtë misionit, raportimin e ankesave dhe shkeljeve, deklarimin e interesave private dhe të drejtën për shfrytëzim të programeve kompjuterike dhe *database-ve*. E drejta për akses është një element kyç në mirëfunksionimin e Agjencisë dhe kryerjen me efektivitet të fushës së saj të veprimtarisë.

**Seksioni IV** përcakton marrëdhënien e punës dhe trajtimin e punonjësve operacional konkretisht, trajtimin financiar gjatë qëndrimit në punë, trajtimin financiar suplementar, parashikime mbi kohën e punës dhe pushimit, lejen pa të drejtë page, të drejtën për sigurim shëndetësor të veçantë, trajtimin me veshje civile, të drejtën për përfitim kredie me interesa të butë, kompensimin për strehim, mbrojtjen e veçantë dhe rregulla mbi trajtimin e familjarëve të punonjësve që humbasin jetën për shkak të detyrës.

Lidhur me trajtimin financiar, punonjësi operacional i Agjencisë përfiton trajtimin financiar si më poshtë:

1. paga mujore, e cila përbëhet nga paga për funksion, shtesë për çdo vit vjetërsi në detyrë dhe shtesë për natyrë të veçantë pune;

b) kompensimi për privacionet që i krijohen punonjësit për largësi nga vendbanimi, sipas kostos së transportit publik dhe paga për papunësinë e bashkëshortit/es;

c) ndihma financiare në masën e një page mujore në rastet e sëmundjeve të rënda apo fatkeqësive në familje;

ç) ndihma e menjëhershme financiare në rast të dëmtimit të rëndë të pronës, për shkak të detyrës, sipas akteve të vlerësimit të dëmit;

d) shpërblimi nga Drejtori i Përgjithshëm deri në masën e 6 pagave mujore për rezultate të larta në kryerjen e detyrës.

**Seksioni V** përcakton përfundimin e marrëdhënieve të punës nëpërmjet lirimit të punonjësve largimit nga Agjencia si masë disiplinore dhe pranisë së një shkaku të parashikuar në këtë seksion si përfundim i marrëdhënies së punës për shkak të ligjit. Gjithashtu, parashikohet dorëheqja dhe ripranimi në Agjenci.

**Seksioni VI “Përgjegjësia disiplinore”** përcakton shkeljet disiplinore, masat disiplinore, autoritetet për dhënien e masave disiplinore, rregulla mbi procedimin disiplinor dhe marrjen e vendimit, të drejtën e ankimit, si dhe shuarjen e masave disiplinore.

**Kreu V “Buxheti”** parashikon sebuxheti i Agjencisë është pjesë e programit të planifikim-menaxhimit të Ministrisë së Drejtësisë, si njësi shpenzuese më vete. Drejtori i Përgjithshëm është përgjegjës për menaxhimin efektiv e me përgjegjshmëri të buxhetit të miratuar, në përputhje me legjislacionin në fuqi për menaxhimin e sistemit buxhetor. Menaxhimi dhe zbatimi i buxhetit të shërbimit është objekt auditimi sipas legjislacionit në fuqi.

Gjithashtu, parashikohet se Agjencia ka një fond të posaçëm që e përdor në funksion të veprimtarisë hetimore e informative, si dhe për shpërblimin e personave që bashkëpunojnë me të. Fondi i posaçëm është një zë i veçantë i buxhetit të Agjencisë dhe nuk i nënshtrohet rregullave të prokurimit publik.

**Kreu VI “Certifikatat”** parashikon seDrejtori i Përgjithshëm ka të drejtë të japë certifikata për punonjësit e Agjencisë të dalluar në kryerjen e detyrave, si dhe në raste specifike për partnerët, donatorët apo për bashkëpunime me agjencitë e tjera ligjzbatuese. Drejtori i Përgjithshëm i Agjencisë jep këto certifikata:

a) certifikatë për shërbime të dalluara;

b) certifikatën e karrierës;

c) certifikatë mirënjohje.

**Kreu VII “Dispozita kalimtare dhe të fundit”** janë dispozitat kalimtare në këtë projektligj, dispozita për nxjerrjen e akteve nënligjore për plotësimin e zbatimit të këtij projektligji në praktikë, dispozita e shfuqizimeve dhe ajo e hyrjes në fuqi.

#  INSTITUCIONET DHE ORGANET QË NGARKOHEN PËR ZBATIMIN E AKTIT

Institucioni përgjegjës për implementimin e këtij ligji është Agjencia e Mbikëqyrjes në Sistemin Penitenciar. Institucioni kompetent për kontrollin e zbatimit të këtij ligji është Ministria e Drejtësisë.

# PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Ky projektligj u hartua nga Shërbimi i Kontrollit të Brendshëm në Sistemin e Burgjeve në bashkëpunim me Drejtorinë e Përgjithshme të Kodifikimit në Ministrinë e Drejtësisë.

Projektligji, në zbatim të ligjit nr. 146/2014, do ti nënshtrohet procesit të konsultimit në portalin e “Regjistrit elektronik për njoftimet dhe konsultimet publike”.

Gjithashtu, projektligj do të përcillet për vlerësim pranë Prokurorisë së Përgjithshme, Prokurorisë së Posaçme, Ministrisë së Financave dhe Ekonomisë, Ministrisë së Brendshme, Ministrisë së Shëndetësisë dhe Mbrojtjes Sociale, Ministrisë së Mbrojtjes, Ministrisë së Arsimit dhe Sporteve, Departamentit të Administratës Publike, Agjencisë Kombëtare të Shoqërisë së Informacionit, Bankës së Shqipërisë, Autoritetit të Mbikëqyrjes Financiare, Komisionerit për të Drejtën e Informimit dhe Mbrojtjen e të Dhënave Personale dhe Drejtorisë së Përgjithshme të Arkivave.

# RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Drejtoria e Shërbimit të Kontrollit të Brendshëm në Sistemin e Burgjeve, aktualisht është e organizuar në 10 (dhjetë) sektorë me një numër në total prej 64 punonjësish. Pranë të gjitha Institucioneve të Ekzekutimit të Vendimeve Penale (këtu e në vijim IEVP), shërbimi ka të atashuar nga një ose dy specialist pjesë e strukturës aktuale të shërbimit.

Shërbimi Kontrollit të Brendshëm në Sistemin e Burgjeve ka 64 punonjës aktualisht, ndërsa referuar këtij projekt ligji i shtohen dhe 16 punonjës si domosdoshmëri mirëfunksionimi dhe zgjerimit të kompetencave, nga numri i përgjithshëm i punonjësve të Shërbimit.

Lidhur me projekt ligjin e propozuar për Agjencinë e Mbikëqyrjes në Sistemin Penitenciar, kërkohet një shtesë numri prej 16 punonjësish me një efekt financiar në zërin shpenzime personeli në vlerën 20,000,000 lekë për shkak të zgjerimit të fushës së kompetencave dhe subjekteve të kontrollit, si dhe në zërin shpenzime operative rreth 10,200,000 lekë. Në total nevojiten rreth 30,200,000 lekë sipas tabelës së mëposhtme.

|  |  |  |  |  |
| --- | --- | --- | --- | --- |
| ***Nr***  | ***Përshkrimi përfitimit***  | ***Llogaria ekonomike***  | ***Nr. përfituesve*** | ***Vlera në lekë*** |
| 1 | *Shtesë nr punonjësish* | 600-601 | 16 | 20,000,000 |
| 2 | *Shpenzime për trajtimin me veshje civile*  | 606 | 70 | 7,200,000 |
| 3 | *Shpenzime për mallra dhe shërbime* | 602 |   | 3,000,000 |
|  | ***Totali kostos financiare***  |  |  | **30,200,000** |

**MINISTRI I DREJTËSISË**

**ULSI MANJA**